Hvis man lider af kronisk træthed - eller har andre symptomer på B12-vitaminmangel, så er gode råd mange penge værd.

Tidligere borgmester A.P. Hansen (V) fra Sønderborg skal fire gange om året have injektioner med B12-vitaminvæske, og de ampuller koster 34 gange mere i Danmark end i Tyskland.

A.P. Hansen har på Nord Apotheke, Apenraderstrasse i Flensborg fået udleveret vitaminerne af hr. Ullrich og betalt 8,19 euro for ti ampuller med en milliliter i. Det er cirka 61 kroner, og tilsvarende antal B12-ampuller ville på et apotek i Danmark koste 2089 kroner.

- Jeg ville ærligt talt føle mig snydt, hvis jeg betalte så meget mere for de vitaminer i Danmark. Så jeg kørte til Flensborg. Det var min datter, der anbefalede mig det. Hun tager også B12, og hun vidste derfor, at det er meget dyrt i Danmark, fortæller han. A.P. Hansen forstår slet ikke, hvorfor, vitaminerne er så meget dyrere i Danmark.

- Hvad er det for en prissætning, der er her i Danmark? Det kan jo være meget dyrt - både for borgerne, men jo også for sundhedsvæsnet i Danmark, hvis der gives tilskud til så dyr medicin, der er meget billigere få kilometer herfra, siger A.P. Hansen. Han har sine ampuller liggende hos sin læge i Vester Sottrup ved Sønderborg.

- Det er min livlæge, og så kommer jeg der nogle gange om året og får et skud i ballen, siger A.P. Hansen. Patienter, der mangler B12 vitamin i kroppen på grund af en række sygdomme - en del med kronisk træthed eller anæmiske sygdomme - ofte kaldet blodmangel, hvor indsprøjtninger med B12 kan virke til at producere røde blodlegemer.

A.P. Hansens læge har ampullerne i sin praksis, og her kommer den tidligere borgmester så og får indsprøjtninger fire gange om året. Tilsyneladende er der også mange andre danskere, der henter B12-ampuller i Tyskland - eller køber dem på tyske apotekers hjemmesider - og får deres læger til at give dem sprøjterne. Her er priser helt ned til cirka seks euro for ti ampuller - altså cirka 45 kroner. Det fortæller patienterne om på en række debatfora på internettet.